હું સર્વોદયવાદના સૂત્ર ‘જીવો અને જીવવા દો’માં વિશ્વાસ ધરાવું છું. હું મારી જાતને એક સામાન્ય માણસ તરીકે ઓળખાવું છું અને મારા જીવનના ઘણા એવા સામાન્ય અનુભવોમાંથી એકાદ પણ મારા જેવા કોઈ સામાન્ય માણસને ઉપયોગી થશે તો તે મારું અહોભાગ્ય ગણાશે. હું સંઘર્ષમય જીવન જીવ્યો છું અને નવનીતરૂપે એક જ નિષ્કર્ષ ઉપર આવ્યો છું કે આપણું જીવન એ જ આપણું વિદ્યાધામ છે કે જેના પ્રાચાર્ય, અધ્યાપક અને વિદ્યાર્થી જે ગણો તે આપણે જ છીએ. જીવન જીવવાનું શીખવાની પ્રક્રિયા જીવનના અંતિમ શ્વાસ સુધી ચાલુ જ રહે છે. મોટાભાગનું જીવનશિક્ષણ આપણને મૂર્ખાઓ પાસેથી જ મળી રહેતું હોય છે. ચર્ચિલે આ જ મતલબની વાત કહી છે કે ‘I learned wisdom from the foolish people.’ અર્થાત્, ‘હું મૂર્ખ લોકો પાસેથી જ ડહાપણ શીખ્યો છું.’